**Gara unui Timp**

*Luca Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin fulgi de nea te-am rătăcit în vise

Şi-nfrigurat la poarta destinului mai bat,

Pe pragul iernii mele, poemele nescrise

Aşteaptă-un tren de noapte ce vine-ntârziat.

Secunda-nzăpezită priveşte minutarul,

În drumul lui spre cifre rămâne îngheţat,

Timpul s-a dus şi azi să-şi cumpere ziarul

Din colţul vieţii noastre, mereu amanetat.

Magnolii speriate de ultima ninsoare

Se-adăpostesc tăcute în inima ce plânge,

Aștept o primăvară cu razele de soare

Şi cu a ta privire ce-n suflet va ajunge.

A nins peste o lume şi-n ochii tăi o mare

M-aşteaptă să-i mai spun de tine şi de noi,

Când pescăruşii zboară la capătul de zare

Te strig din nou iubire să fim iar amândoi.

Când o s-ajungi la mine, în frunză te prefac

Şi-nvăluiţi de-o briză vom alerga pe-un câmp,

O să-ţi găsesc iubirea prin florile de mac

Şi vom uita c-am fost prin gara unui Timp.